Sarkozy bankári válságértekezletet tartott
A globális pénzügyi válság miatt Nicolas Sarkozy francia elnök kedden válságértekezletre hívta hivatalába a legfõbb francia bankok és biztosítótársaságok vezetõit.
Itt találja a válsággal kapcsolatos összes hírt!

Az elnöki hivatal közleménye szerint a megbeszélésen a Crédit Agricole, a BNP, a Société Générale, a Caisse d'épargne, a Banque Populaire, a Crédit Mutuel, a Banque Postale, az Axa, a Groupama és a biztosítók felügyeletét ellátó szervezet vezetõi kaptak meghívást.

A megbeszélésen az államfõ "emlékeztette a pénzintézeteket arra, hogy elsõdleges feladatuk a gazdaság finanszírozása. A francia kormány még a héten újabb intézkedéseket fog bejelenteni a pénzintézetek feladatairól a gazdaság finanszírozásában" - áll a rövid közleményben.

A találkozó néhány órával az után kezdõdött, hogy Yves Leterme belga miniszterelnök bejelentette: a belga, a francia és a luxemburgi kormány 6,4 milliárd eurós tõkeinjekcióval segíti az amerikai jelzáloghitel-piaci válság miatt bajba jutott Dexia bankcsoportot.

A mentõcsomagról reggel 5 órakor egyeztetett az államfõ Francois Fillon kormányfõvel és Christine Lagarde gazdasági miniszterrel. A francia állam 1 milliárd, a francia állami tulajdonban lévõ Caisse de Depots (CDC) pedig 2 milliárd euróval járult hozzá a tõkeemeléshez.

A válság kirobbanása óta a francia hatóságok, a politikusok és elemzõk többször megismételték: a francia bankrendszer szilárd; alapját a pénzügyi termékek és szolgáltatások forgalmazásával foglalkozó nagy hitelintézetek jelentik, amelyek az amerikai bankokkal ellentétben nem foglalkoznak a legnagyobb kockázattal járó pénzügyi termékekkel.

Tizedére csökkent egy francia nagybank értéke

A francia pénzügyi rendszer az egyik legbiztosabb a világon. Teljesen megbízhatunk a biztonságában - közölte kedden Christian Noyer francia jegybanki elnök, aki részt vett az elnöki hivatal válságértekezletén. Arra is emlékeztetett, hogy az európai bankok tõkebiztosabbak, mint az amerikaiak, nincsenek teletömve rossz aktívákkal.

Elemzõk szerint a Dexia mellett ugyanakkor legalább még egy francia bank, a Natixis is meggyengülhet a jelenlegi válság miatt. A Natixis csoport a Caisse d'épargne és a Banque Populaire leányvállalata, amely bankok több millió francia bankszámláját kezelik. A tõzsdére 2006 novemberében 19,55 eurós árfolyamon bevezetett Natixis-részvény hétfõn már csak 2,2 eurót ért.

Az Európai Unió soros elnöki tisztét ellátó francia államfõ hétfõn jelezte: elõkészületben van a "nemzetközi pénzügyi rendszer újraalapítására" egy európai csúcstalálkozó, amelyre a Nyolcak (G8) közül a négy európai ország (Franciaország, Németország, Nagy-Britannia, Olaszország) vezetõje mellett José Manuel Barroso, az Európai Bizottság elnöke, Jean-Claude Juncker, az eurócsoport vezetõje és Jean-Claude Trichet, az Európai Központi Bank elnöke lesz hivatalos. Sajtóértesülések szerint a találkozóra pénteken kerülhet sor Párizsban.
bank Franciaország pénzügyi válság Európa Nicolas Sarkozy